CELEX: 32021D0512
Language: sk
Date: 2021-03-22 00:00:00
Title: Vykonávacie rozhodnutie Rady (EÚ) 2021/512 z 22. marca 2021, ktorým sa Spojenému kráľovstvu, pokiaľ ide o Severné Írsko, povoľuje uplatňovať osobitné opatrenie odchyľujúce sa od článkov 16 a 168 smernice 2006/112/ES o spoločnom systéme dane z pridanej hodnoty

24.3.2021   
               
               
                  SK
               
               
                  Úradný vestník Európskej únie
               
               
                  L 103/4
               
            
         VYKONÁVACIE ROZHODNUTIE RADY (EÚ) 2021/512
         z 22. marca 2021,
         ktorým sa Spojenému kráľovstvu, pokiaľ ide o Severné Írsko, povoľuje uplatňovať osobitné opatrenie odchyľujúce sa od článkov 16 a 168 smernice 2006/112/ES o spoločnom systéme dane z pridanej hodnoty
         RADA EURÓPSKEJ ÚNIE,
         so zreteľom na Zmluvu o fungovaní Európskej únie,
         so zreteľom na smernicu Rady 2006/112/ES z 28. novembra 2006 o spoločnom systéme dane z pridanej hodnoty (1), a najmä na jej článok 395 ods. 1 prvý pododsek,
         so zreteľom na návrh Európskej komisie,
         keďže:
         
                     (1)
                  
                  
                     Spojené kráľovstvo vystúpilo z Európskej únie 31. januára 2020 na základe Dohody o vystúpení Spojeného kráľovstva Veľkej Británie a Severného Írska z Európskej únie a z Európskeho spoločenstva pre atómovú energiu (2) (ďalej len „dohoda o vystúpení“). Právo Únie týkajúce sa dane z pridanej hodnoty (ďalej len „DPH“) sa na Spojené kráľovstvo ani v Spojenom kráľovstve už neuplatňuje
                  
               
                     (2)
                  
                  
                     V súlade s článkom 8 prvým odsekom Protokolu o Írsku/Severnom Írsku (ďalej len „protokol“), ktorý je neoddeliteľnou súčasťou dohody o vystúpení, sa však ‚pokiaľ ide o Severné Írsko, naďalej uplatňuje na Spojené kráľovstvo a v Spojenom kráľovstve právo Únie týkajúce sa DPH, pokiaľ ide o tovar, s výhradou demokratického súhlasu uvedeného v článku 18 protokolu s pokračovaním uplatňovania jeho článku 8.
                  
               
                     (3)
                  
                  
                     Zdaniteľné osoby a určité nezdaniteľné právnické osoby v Spojenom kráľovstve preto naďalej podliehajú právu Únie týkajúcemu sa DPH v prípade transakcií s tovarom v Severnom Írsku.
                  
               
                     (4)
                  
                  
                     V článku 168 smernice 2006/112/ES sa stanovuje, že zdaniteľná osoba má právo odpočítať DPH zaplatenú pri nákupoch na účely svojich zdaniteľných transakcií. V článku 16 uvedenej smernice sa však vyžaduje, aby sa použitie tovaru, ktorý je súčasťou majetku podniku zdaniteľnej osoby, na osobnú spotrebu tejto zdaniteľnej osoby alebo na osobnú spotrebu jej zamestnancov, považovalo za dodanie tovaru za protihodnotu, ak DPH za uvedený tovar alebo za jeho súčasti bola úplne alebo čiastočne odpočítateľná. Tento systém umožňuje vrátenie pôvodne odpočítanej DPH v spojitosti s používaním na súkromné účely.
                  
               
                     (5)
                  
                  
                     Rozhodnutím Rady 2006/659/ES (3) sa Spojenému kráľovstvu povolilo do 31. decembra 2015 uplatňovať osobitné opatrenie s cieľom určiť paušálny podiel neodpočítateľnej DPH týkajúcej sa výdavkov na pohonné látky v služobných vozidlách, ktoré sa nepoužívajú výlučne na podnikateľské účely (ďalej len „osobitné opatrenie“). Uvedené osobitné opatrenie je pre zdaniteľné osoby voliteľné a zakladá sa na úrovni emisií oxidu uhličitého z vozidla, keďže medzi emisiami a spotrebou pohonných látok, a teda výdavkami na pohonné látky, je pomerná súvzťažnosť.
                  
               
                     (6)
                  
                  
                     Vykonávacím rozhodnutím Rady (EÚ) 2015/2109 (4) sa Spojenému kráľovstvu povolilo naďalej uplatňovať dané osobitné opatrenie do 31. decembra 2018. Ďalšie predĺženie platnosti opatrenia do 31. decembra 2020 sa udelilo vykonávacím rozhodnutím Rady (EÚ) 2018/1918 (5).
                  
               
                     (7)
                  
                  
                     Spojené kráľovstvo, pokiaľ ide o Severné Írsko, požiadalo listom, ktorý Komisia zaevidovala 27. novembra 2020, o povolenie uplatňovať osobitné opatrenie aj naďalej, a to od 1. januára 2021. Žiadosť obsahovala vysvetlenie fungovania osobitného opatrenia.
                  
               
                     (8)
                  
                  
                     Komisia listom z 10. decembra 2020 postúpila žiadosť Spojeného kráľovstva členským štátom. Listom z 11. decembra 2020 Komisia oznámila Spojenému kráľovstvu, že má všetky informácie potrebné na posúdenie danej žiadosti.
                  
               
                     (9)
                  
                  
                     Podľa vyjadrenia Spojeného kráľovstva poskytuje osobitné opatrenie pre zdaniteľné osoby aj pre daňový úrad účinný zjednodušený postup výberu DPH v súvislosti s výdavkami na pohonné látky v prípade služobných vozidiel, ktoré sa čiastočne používajú na súkromné účely. Je preto vhodné, aby sa Spojenému kráľovstvu, pokiaľ ide o Severné Írsko, povolilo uplatňovať osobitné opatrenie aj naďalej.
                  
               
                     (10)
                  
                  
                     Výnimka by mala byť časovo obmedzená do 31. decembra 2023, aby sa dalo posúdiť, či systém paušálneho zdaňovania naďalej náležite odráža celkové pomerné rozdelenie medzi používaním na podnikateľské a na súkromné účely.
                  
               
                     (11)
                  
                  
                     V súlade s článkom 8 druhým odsekom protokolu sa príjmy vyplývajúce z transakcií zdaniteľných v Severnom Írsku nepostupujú Únii. Osobitné opatrenie preto nebude mať žiadny vplyv na vlastné zdroje Únie pochádzajúce z DPH.
                  
               
                     (12)
                  
                  
                     S cieľom vyhnúť sa rušivým účinkom by sa Spojenému kráľovstvu malo povoliť, pokiaľ ide o Severné Írsko, uplatňovať osobitné opatrenie bez prerušenia. Požadované povolenie by sa preto malo udeliť s účinnosťou od 1. januára 2021, aby sa priamo nadviazalo na opatrenia uplatňované predtým na základe vykonávacieho rozhodnutia (EÚ) 2018/1918,
                  
               PRIJALA TOTO ROZHODNUTIE:
         
            Článok 1
            Odchylne od článkov 16 a 168 smernice 2006/112/ES sa Spojenému kráľovstvu, pokiaľ ide o Severné Írsko, od 1. januára 2021 do 31. decembra 2023 povoľuje paušálne stanoviť podiel DPH pripadajúcej na výdavky na pohonné látky v služobných vozidlách používaných na súkromné účely.
         
         
            Článok 2
            Podiel DPH uvedený v článku 1 sa vyjadruje v pevne stanovených sumách vychádzajúcich z úrovne emisií oxidu uhličitého jednotlivých druhov vozidiel, ktoré odzrkadľujú spotrebu pohonných látok. Spojené kráľovstvo, pokiaľ ide o Severné Írsko, každoročne upravuje tieto pevne stanovené sumy tak, aby zohľadňovali zmeny priemerných nákladov na pohonné látky.
         
         
            Článok 3
            Systém zavedený na základe tohto rozhodnutia je pre zdaniteľné osoby voliteľný.
         
         
            Článok 4
            Toto rozhodnutie je určené Spojenému kráľovstvu Veľkej Británie a Severného Írska, pokiaľ ide o Severné Írsko.
         
         
            V Bruseli 22. marca 2021
            
               
                  Za Radu
               
               
                  predseda
               
               J. BORRELL FONTELLES
            
         
         
            (1)  Ú. v. EÚ L 347, 11.12.2006, s. 1.
         
            (2)  Ú. v. EÚ L 29, 31.1.2020, s. 7.
         
            (3)  Rozhodnutie Rady 2006/659/ES z 25. septembra 2006, ktorým sa Spojenému kráľovstvu povoľuje zaviesť osobitné opatrenie odchylne od článku 5 ods. 6 a článku 11 časti A ods. 1 písm. b) smernice 77/388/EHS o zosúladení právnych predpisov členských štátov týkajúcich sa daní z obratu (Ú. v. EÚ L 272, 3.10.2006, s. 15).
         
            (4)  Vykonávacie rozhodnutie Rady (EÚ) 2015/2109 zo 17. novembra 2015, ktorým sa Spojenému kráľovstvu povoľuje, aby uplatňovalo osobitné opatrenie odchyľujúce sa od článku 26 ods. 1 písm. a), článkov 168 a 168a smernice 2006/112/ES o spoločnom systéme dane z pridanej hodnoty (Ú. v. EÚ L 305, 21.11.2015, s. 49).
         
            (5)  Vykonávacie rozhodnutie Rady (EÚ) 2018/1918 zo 4. decembra 2018, ktorým sa Spojenému kráľovstvu povoľuje uplatňovať osobitné opatrenie odchyľujúce sa od článkov 16 a 168 smernice 2006/112/ES o spoločnom systéme dane z pridanej hodnoty (Ú. v. EÚ L 311, 7.12.2018, s. 30).